জল্পনায় ইতি! এবার ইলন মাস্ককে ছাঁটাই করবেন ট্রাম্প?

ওয়েব ডেস্ক: মার্কিন প্রশাসন (US Government) থেকে সরে দাঁড়াচ্ছেন ইলন মাস্ক (Elon Musk)! এই জল্পনায় বিশ্বজুড়ে তোলপাড় শুরু হয়েছিল বুধবার সন্ধ্যে থেকেই। কিন্তু সেই জল্পনায় ইতি টেনে দিলেন মাস্ক নিজেই। টেসলা (Tesla) কর্ণধার জানিয়ে দিয়েছেন যে, তিনি এরকম কোনও সিদ্ধান্ত নেননি। পাশাপাশি মার্কিন ধনকুবের জানান, গোটা বিষয়টি ভুয়ো। ভারতীয় সময় অনুযায়ী বুধবার গভীর রাতে এক্স হ্যান্ডেলে একটি পোস্টে মাস্ক স্পষ্ট করে দিয়েছেন, তিনি আপাতত মার্কিন সরকারের পদ ছাড়ছেন না।

মার্কিন প্রেসিডেন্ট হিসেবে দায়িত্ব নেওয়ার পর ইলন মাস্ককে দক্ষতা বিষয়ক দফতরের গুরুত্বপূর্ণ পদে নিয়োগ করেন ডোনাল্ড ট্রাম্প (Donald Trump)। কিন্তু কয়েক মাস যেতে না যেতেই শোনা যায়, তিনি পদত্যাগ করতে চলেছেন। এই খবরে নানা মহলে শুরু হয় জল্পনা। টেসলা কর্তার পদত্যাগের জল্পনায় টেসলার শেয়ারের দাম ঊর্ধ্বমুখী হতে দেখা যায়। কিন্তু সব জল্পনা শেষ হয় কয়েকঘন্টার মধ্যেই। মাঝরাতে পোস্ট করে সবটা খোলসা করেন খোদ মাস্ক।

আরও পড়ুন: এক বছরেই ‘ডবল’! কেন লাফিয়ে লাফিয়ে বাড়ছে ট্রাম্পের সম্পত্তি?

এই বিষয়ে নীরবতা ভঙ্গ করেছে হোয়াইট হাউসও (White House)। মার্কিন প্রশাসনের প্রেস সচিব ক্যারোলাইন লিভিট জানিয়েছেন, সংবাদমাধ্যমে প্রকাশিত খবর মিথ্যে এবং বিভ্রান্তিকর। তিনি বলেন, ‘‘মাস্ক এবং প্রেসিডেন্ট ট্রাম্প দু’জনেই আগেই জানিয়েছেন যে, বিশেষ সরকারি কর্মচারী হিসেবে মাস্কের কাজের নির্দিষ্ট মেয়াদ রয়েছে। তা শেষ হলে তিনি পদ ছাড়বেন। কিন্তু যে খবর ছড়ানো হয়েছে, তা সত্য নয়।’’

Yeah, fake news https://t.co/nPhTpZj3Fc

— Elon Musk (@elonmusk) April 2, 2025

প্রসঙ্গত, ট্রাম্প নিজেও কিছুদিন আগে প্রকাশ্যে বলেছিলেন, ‘‘মাস্ক অসাধারণ। তবে তাঁর নিজের বিশাল সংস্থা রয়েছে, যেখানে ফিরে যেতে চান তিনি। তবে যতদিন সম্ভব, আমরা তাঁকে ধরে রাখার চেষ্টা করব।’’ সেই থেকেই একটা জল্পনা তৈরি হয়েছিল। কিন্তু বুধবার রাতে মাস্কের টুইটের পর আপাতত যাবতীয় জল্পনায় ইতি পড়ল।