অবৈধ অভিবাসী বিতাড়নে ট্রাম্পের থেকেও এগিয়ে বাইডেন!

ওয়েব ডেস্ক: আমেরিকা (USA) থেকে অবৈধ অভিবাসীদের (Illegal Migrant) বিতাড়িত করার বিষয়ে বর্তমান প্রেসিডেন্ট ডোনাল্ড ট্রাম্পের (Donald Trump) থেকেও এগিয়ে রয়েছেন তাঁর পূর্বসূরি জো বাইডেন (Joe Biden)। মার্কিন হোমল্যান্ড সিকিউরিটি বিভাগের এক সাম্প্রতিক রিপোর্টে এই তথ্য উঠে এসেছে। সেখানে উল্লেখ করা হয়েছে, বাইডেনের শাসনকালে প্রতি মাসে গড়ে যে সংখ্যক অবৈধ অভিবাসী দেশে ফেরত পাঠানো হয়েছে, ট্রাম্প প্রশাসনের দ্বিতীয় মেয়াদে সেই সংখ্যা অনেকটাই কম।

হোয়াইট হাউস (White House) থেকে প্রকাশিত তথ্য অনুযায়ী, ট্রাম্প তাঁর দ্বিতীয় মেয়াদে ক্ষমতা গ্রহণের পর প্রথম মাসে ৩৭,৬৬০ জন অবৈধ অভিবাসীকে আমেরিকা থেকে বিতাড়িত করেছেন। কিন্তু বাইডেন আমলের শেষ বছরে এই সংখ্যা ছিল গড়ে প্রতি মাসে ৫৭,০০০। অর্থাৎ, ট্রাম্পের তুলনায় প্রায় ২০ হাজার বেশি মানুষকে দেশে ফেরত পাঠানো হয়েছিল বাইডেন প্রশাসনের সময়ে।

আরও পড়ুন: হাইকোর্টে চিন্ময়কৃষ্ণ মামলার শুনানি কবে? জানুন বড় আপডেট

হোয়াইট হাউসের তরফে এর ব্যাখ্যা দিয়ে বলা হয়েছে, বাইডেনের সময়ে আমেরিকার সীমান্তে অবৈধ অনুপ্রবেশের ঘটনা উল্লেখযোগ্যভাবে বৃদ্ধি পেয়েছিল। তাই সীমান্তে ধরা পড়া মানুষের সংখ্যাও বেশি ছিল। তাঁদের সকলকেই আইনি প্রক্রিয়ার মাধ্যমে দ্রুত নিজ নিজ দেশে ফেরত পাঠানো হয়েছিল।

প্রসঙ্গত, দ্বিতীয়বার প্রেসিডেন্ট হিসেবে শপথ নেওয়ার পর থেকেই ট্রাম্প তাঁর নির্বাচনী প্রতিশ্রুতি অনুযায়ী অবৈধ অভিবাসীদের বিরুদ্ধে কড়া ব্যবস্থা নিতে শুরু করেছেন। ইতিমধ্যেই ভারত সহ একাধিক দেশ থেকে অবৈধভাবে আমেরিকায় বসবাসরত বহু মানুষকে ফেরত পাঠানো হয়েছে।