মাস্ক পুত্রের দুষ্টুমি, রাগে নিজের প্রিয় ডেস্কই বদলে ফেললেন ট্রাম্প?

ওয়েব ডেস্ক: হোয়াইট হাউসে (White House) ফের নিজেকে শুচিবাইগ্রস্ত প্রমাণ করলেন ডোনাল্ড ট্রাম্প (Donald Trump)। ইলন মাস্কের (Elon Musk) ছেলে নাক খুঁটে টেবিলে মুছে ফেলায় ঐতিহাসিক সেই টেবিলটিকেই (Resolute Desk) বদলে ফেললেন মার্কিন প্রেসিডেন্ট। ১৪৫ বছর আগে অর্থাৎ, ১৮৮০ সালে এই বিশেষ টেবিল, যা রিজোলিউট ডেস্ক নামে পরিচিত, সেটি তৎকালীন মার্কিন প্রেসিডেন্ট রাদারফোর্ড বি হেড-কে উপহার হিসেবে দিয়েছিলেন ব্রিটিশ রাণী ভিক্টোরিয়া। কিন্তু মার্কিন প্রেসিডেন্টের দফতরে সেই ডেস্ক আর রইল না।

সম্প্রতি, ইলন মাস্ক তাঁর চার বছরের ছেলে এক্স-কে সঙ্গে নিয়ে ট্রাম্পের অফিসে গিয়েছিলেন। প্রেসিডেন্টের অফিসে ঢোকার পর থেকেই ছোট্ট এক্স এদিক ওদিক ঘোরাঘুরি করছিল। প্রথমে সে ট্রাম্পের অফিসে ঢুকে নানা অদ্ভুত আওয়াজ করতে শুরু করে। তারপর সে প্রেসিডেন্টের ডেস্কের কাছেই দাঁড়িয়ে নাক খুঁটে সেখানেই মুছে ফেলে। এই ঘটনার পরেই ট্রাম্পের অফিস থেকে ১৪৫ বছরের পুরনো রিজোলিউট ডেস্ক সরিয়ে ফেলার ঘোষণা করা হয়। যদিও ট্রাম্প নিজে এই বিষয়টি নিয়ে কোনও ব্যাখ্যা দেননি। তবে তাঁর সোশ্যাল মিডিয়া প্ল্যাটফর্ম ‘ট্রুথ সোশ্যাল-এ জানানো হয়েছে, এটি সাময়িক পরিবর্তন মাত্র।

আরও পড়ুন: করোনার মতো নতুন ভাইরাস খুঁজে পেল চীন, কী হবে এবার?

অনেকে মনে করছেন, ইলন মাস্কের ছেলে এক্স-এর ওই আচরণই ট্রাম্পের এই সিদ্ধান্তের নেপথ্যে অন্যতম কারণ। কারণ, ট্রাম্প নিজেকে একাধিকবার ‘জার্মোফোব’ বা জীবাণুভীতি সম্পন্ন ব্যক্তি বলে উল্লেখ করেছেন। ফলে এক্স-এর নাক খোঁটা এবং ডেস্কে হাত মোছার বিষয়টি তাঁর জন্য অস্বস্তিকর হয়ে উঠতে পারে বলে ধারণা করা হচ্ছে।

উল্লেখ্য, ১৮৮০ সালে ব্রিটিশ রাণী ভিক্টোরিয়া তৎকালীন মার্কিন প্রেসিডেন্ট রাদারফোর্ড বি. হেড-কে এই টেবিল উপহার দিয়েছিলেন। এতদিন ধরে সেটিই হোয়াইট হাউসে ব্যবহৃত হয়ে আসছিল। এই ডেস্কটি ব্রিটিশ রণতরী এইচএমএস রেজোলিউট-এর ওক কাঠ দিয়ে তৈরি হওয়ায় এটি ঐতিহাসিকভাবে বেশ গুরুত্বপূর্ণ। কিন্তু ট্রাম্পের অফিস থেকে সেটি সরিয়ে এখন রাখা হয়েছে ‘সি অ্যান্ড ও’ ডেস্ক। প্রাক্তন মার্কিন প্রেসিডেন্ট জর্জ বুশ এবং অন্যান্য প্রেসিডেন্টরাও এই টেবিল ব্যবহার করেছেন।